รัฐบาลไทย-ข่าวทำเนียบรัฐบาล-อ.แม่ใจรวมพลัง บวร ผนึกกำลังลงแขกดำนา รวมพลังแผ่นดิน แม่ใจรักษ์ดิน (Road to World Soil Day) เส้นทางสู่วันดินโลก เพื่อสร้างความมั่นคงทางอาหารควบคู่กับการเสริมสร้างความเข้มเเข็งชุมชน
วันเสาร์ที่ 19 สิงหาคม 2566
19/08/2566
อ.แม่ใจรวมพลัง บวร ผนึกกําลังลงแขกดํานา รวมพลังแผ่นดิน แม่ใจรักษ์ดิน (Road to World Soil Day) เส้นทางสู่วันดินโลก เพื่อสร้างความมั่นคงทางอาหารควบคู่กับการเสริมสร้างความเข้มเเข็งชุมชน
อําเภอแม่ใจรวมพลัง บวร ผนึกกําลังลงแขกดํานา รวมพลังแผ่นดิน แม่ใจรักษ์ดิน (Road to World Soil Day) เส้นทางสู่วันดินโลก เพื่อสร้างความมั่นคงทางอาหารควบคู่กับการเสริมสร้างความเข้มเเข็งในชุมชน
วันนี้ (19 ส.ค. 66) นายพีรัช จันธิมา นายอําเภอแม่ใจ เปิดเผยว่าอําเภอแม่ใจพร้อมด้วยภาคีเครือข่ายทุกภาคส่วนร่วมกัน ขับเคลื่อนโครงการรวมพลังแผ่นดิน แม่ใจรักษ์ดิน (Road to World Soil Day) เส้นทางสู่วันดินโลก เพื่อสร้างความตระหนักรู้ถึงความสําคัญของดิน รวมถึงการอนุรักษ์ ทรัพยากรธรรมชาติอื่นๆ และ การสืบทอดวิถีชีวิตดั้งเดิมที่ดีงามของชาวแม่ใจให้คงไว้กับลูกหลาน โดนวานนี้ ตนพร้อมด้วยนายนิธิศ ไชยปิน ผู้อํานวยการโรงเรียนชุมชนบ้านป่าแฝกสามัคคี นําคณะครู ผู้ปกครอง และนักเรียน โรงเรียนชุมชนบ้านป่าแฝกสามัคคี ร่วมกิจกรรม ร่วมลงแขกดํานา ตามโครงการพลัง "บ ว ร" ปันรัก ปันสุข ปลูกนาเพื่อน้อง โดยได้รับพระเมตตาจากพระบุญสอน ฐิตเมโธ วัดสันดอนแก้ว อําเภอแม่ใจ จังหวัดพะเยา ทั้งนี้ มีผู้เเทนจากหน่วยงานภาคีเครือข่ายเข้าร่วมกิจกรรมจํานวนมาก อาทิ นายอุทิศ นรรัตน์ ปลัดเทศบาลตําบลป่าแฝก นายพงศ์ธร ใจมนต์ และนายธนพล จรัลวณิชวงศ์ ผู้แทนจากโครงการ MOI SMART Agent for CAST กระทรวงมหาดไทย ผู้บริหาร เจ้าหน้าที่เทศบาลตําบลป่าแฝก พัฒนาการอําเภอ และภาคีเครือข่ายในพื้นที่อําเภอแม่ใจ เข้าร่วมกิจกรรมในครั้งนี้ด้วย
นายพีรัช จันธิมา นายอําเภอแม่ใจ กล่าวว่า การลงแขกดํานาในวันนี้ เป็นส่วนหนึ่งของกิจกรรม “หนึ่งโรงเรียน หนึ่งคลังอาหาร” ตามโครงการรวมพลังแผ่นดิน แม่ใจรักษ์ดิน (Road to World Soil Day) เส้นทางสู่วันดินโลก ภายใต้โครงการอําเภอบําบัดทุกข์ บํารุงสุข แบบบูรณาการอย่างยั่งยืน (Change Agent for Strategic Tranformation หรือ CAST) ซึ่งเป็นการบูรณาการร่วมกับกับภาคีเครือข่ายภาควิชาการของคณะครู ผู้ปกครอง และนักเรียนโรงเรียนชุมชนบ้านป่าแฝกสามัคคี และหลักการ บ้าน วัด ราชการ หรือ บวร ในการจัดกิจกรรมดํานา เพื่อสร้างความมั่นคงทางอาหาร เป็นต้นแบบคลังอาหารกลางวันสําหรับนักเรียน ให้ได้รับอาหารที่ดีและมีคุณภาพ เสริมสร้างการเรียนรู้เเละปลูกฝังจิตสํานึกสู่ครอบครัวของเด็กนักเรียน เพื่อให้เกิดการสร้างความมั่นคงทางอาหารรายครัวเรือนตามพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ตามโครงการบ้านนี้มีรัก ปลูกผักกินเอง นอกจากนี้ ยังเป็นการส่งเสริมและอนุรักษ์ขนบธรรมเนียมประเพณี วัฒนธรรมที่ดีงามของบรรพบุรุษคนไทย คือ การลงแขกดํานา ที่เป็นนัยยะสําคัญที่สร้างความรัก ความสามัคคีของคนในชุมชนให้คงอยู่ต่อไป
นายพีรัช จันธิมา นายอําเภอแม่ใจ กล่าวต่อว่า กิจกรรมในวันนี้ยังเป็นส่วนหนึ่งของการเรียนการสอนตามหลักสูตร “แม่ใจศึกษา” ซึ่งน้อมนําศาสตร์พระราชา โดยได้น้อมนําหลักปรัชญาของเศรษฐกิจพอเพียง และโครงการในพระราชดําริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มาใช้ในการทําการเกษตร สู่ความเป็นอารยะ หรือ อารยเกษตร ให้เหมาะสมกับสภาพภูมิสังคม ตามหลักสูตรท้องถิ่นของอําเภอแม่ใจ ช่วยในการปลูกฝังให้นักเรียน และผู้เข้าร่วมกิจกรรมมีจิตสํานึกและนําความรู้ที่ได้รับไปประยุกต์ใช้ในชีวิตประจําวันและเป็นการเสริมสร้างพลัง บวร (บ้าน วัด โรงเรียน/ราชการ) อันแสดงให้เห็นถึงความรักความสามัคคีของภาคีเครือข่ายในพื้นที่อําเภอแม่ใจ
"กระทรวงมหาดไทยมีภารกิจสําคัญ คือ การบําบัดทุกข์ บํารุงสุข และประกอบกับเมื่อวันที่ 6 มิ.ย. 65 กระทรวงมหาดไทยโดยท่านผู้บริหารกระทรวงมหาดไทย เเละท่านผู้ว่าราชการจังหวัดทั้ง 76 จังหวัด ได้ร่วมกันประกาศเจตนารมณ์เพื่อการขับเคลื่อนประเทศไทยที่ยั่งยืน ดังนั้น การจัดกิจกรรมลงแขกดํานา ตามโครงการพลัง "บ ว ร" ปันรัก ปันสุข ปลูกนาเพื่อน้อง ตามโครงการรวมพลังแผ่นดิน แม่ใจรักษ์ดิน (Road to World Soil Day) เส้นทางสู่วันดินโลก จะช่วยปลุกกระแสความคิดของเด็กนักเรียน และกลุ่มเป้าหมายสู่การขยายผลจุดประกายทีมที่เป็นทางการ ทีมจิตอาสา และทีมในระดับพื้นที่ หรือคุ้มบ้านที่สําคัญ สู่รากฐานที่เเข็งเเรงของการเป็นหมู่บ้านยั่งยืน (Sustainable Village) ซึ่งกระทรวงมหาดไทยได้รับพระราชทานพระอนุญาตจากสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ให้น้อมนําพระดําริมาขยายผลให้เป็นรูปธรรม โดยแง่คิดที่สําคัญของหมู่บ้านยั่งยืน คือ คนจะต้องมีความสุข มีความรักใคร่สามัคคีกันในชุมชน มีอาชีพที่สุจริต มีอยู่ มีกิน มีใช้ มีสุขภาพร่างกายที่แข็งแรง ลูกหลานได้รับการศึกษา ชุมชน/หมู่บ้านมีภูมิคุ้มกันต่อภัยทางสังคม และภัยธรรมชาติ บ้านเมืองมีความสะอาดเรียบร้อย มีการส่งเสริมสิ่งแวดล้อมที่ดี ทั้งการคัดแยกขยะ และการจัดทําถังขยะเปียกลดโลกร้อน มีการสร้างความมั่นคงทางอาหาร ทําให้พี่น้องประชาชนมีคุณภาพชีวิตที่ดี และทําให้สังคมไทยเป็นสังคมที่น่าอยู่อย่างยั่งยืนในทุกมิติต่อไป